De kommende tre måneder vil busser erstatte togdriften mellem Aalborg og Frederikshavn, fordi Banedanmark skal udskifte sporet mellem de to byer. Det oplyser DSB. Busdriften sætter ind fra lørdag den 2. juni og varer til søndag den 9. september. Busserne vil køre to gange i timen. - Kunderne må forvente, at rejsetiden er op til en time længere end normalt, siger trafikinformationschef i DSB Tony Bispeskov. Under sporarbejdet udskifter Banedanmark 75 kilometer spor på den 80 kilometer lange strækning, ni sporskifter og 11 overkørsler. I ly af sporarbejdet renoverer eller udskifter Banedanmark desuden 25 broer på strækningen. - Når arbejdet er overstået, får kunderne en gennemrenoveret bane, hvor risikoen for forsinkelser er markant mindre end i dag, siger Tony Bispeskov. Den ene af de to busser standser ved samtlige stationer undervejs. Den anden bus standser kun i Brønderslev, Hjørring og Frederikshavn. /ritzau/
I tre måneder skal rejsende mellem Aalborg og Frederikshavn køre med bus - og regne med længere transporttid.